Papersnake/gushiwen huggingface dataset:
刘阮洞
吴师正（宋代）

天台春暖兰若馨，海榴喷血黄鸟鸣。
风晴雨霁洞天晓，画屏有路游人行。
刘郎阮郎剡溪客，结们穷幽绝人迹。
洞口遥闻漱玉声，时有飘英点溪碧。
扪萝涉水前攀缘，瞥见胜景层峦巅。
夭桃瑶草蔓深谷，飞楼杰阁凌青烟。
潭上金桥跨龙背，绰约双鸾饮潭水。
初疑帝子别潇湘，珠佩珊珊移玉趾。
环姿玮态踌躇久，熟视人间未尝有。
罗幙深沈邀客留，胡麻为饭椒浆酒。
问郎於此何当还，壶中景迥非尘寰。
客惊遽返觅闾里，子孙虽在皆重玄。
年华瞬息嗟浮世，往事分明如梦寐。
相与回寻旧路非，乱山稠叠烟云蔽。
我来蹑屐观遗踪，松阴坐久曾不逢。
野僧相引下山宿，落霞斜日林梢红。
送润卿博士还华阳
皮日休（唐代）

雪打篷舟离酒旗，华阳居士半酣归。逍遥只恐逢雪将，

恬淡真应降月妃。仙市鹿胎如锦嫩，阴宫燕肉似酥肥。

公车草合蒲轮坏，争不教他白日飞。
余干月夜
赵蕃（宋代）

风月随地有，溪山天下稀。
临流醒客寐，静夜觉渔归。
浥浥露侵鬓，飞飞萤点衣。
鹭鸥栖亦稳，知我故忘机。
徐步
杜甫（唐代）

整履步青芜，荒庭日欲晡。芹泥随燕觜，花蕊上蜂须。

把酒从衣湿，吟诗信杖扶。敢论才见忌，实有醉如愚。
从军行六首 其三
欧大任（明代）

云中烽火照甘泉，羽林十万驰燕代。防胡但得飞将军，不用河南筑秦塞。
齐云楼晚望偶题十韵兼呈冯侍御周殷二协律
白居易（唐代）

潦倒宦情尽，萧条芳岁阑。欲辞南国去，重上北城看。

复叠江山壮，平铺井邑宽。人稠过杨府，坊闹半长安。

插雾峰头没，穿霞日脚残。水光红漾漾，树色绿漫漫。

约略留遗爱，殷勤念旧欢。病抛官职易，老别友朋难。

九月全无热，西风亦未寒。齐云楼北面，半日凭栏干。
览镜
唐庚（宋代）

昔我先君子，德与形气俱。褒衣佩长剑，轩昂真丈夫。

我生困多佩，乃类山泽癯。头目颇獐鼠，愧忝虎豹驹。

太仓五斗米，足食蕞尔躯。谁能向天子，号饥诉侏儒。
次韵汪以南閒居漫吟十首 其九
方回（元代）

鱼龙古仙翁，诸人赖私淑。五教绍虞敷，六艺极周郁。

邦侯绝相知，异君大雅姿。胡欲撤皋比，不愿为人师。

老我羽已铩，栖此鹪鹩枝。君当上青云，阿阁巢长离。
滟滪
杜甫（唐代）

滟滪既没孤根深，西来水多愁太阴。江天漠漠鸟双去，

风雨太太龙一吟。舟人渔子歌回首，估客胡商泪满襟。

寄语舟航恶年少，休翻盐井横黄金。
九华山下柯秀才家
王守仁（明代）

苍峰抱层嶂，翠瀑绕双溪。下有幽人宅，萝深客到迷。
苏幕遮 劝世
王哲（金朝）

叹人身，如草露。却被晨晖，?转还归土。百载光阴难得住。只恋尘寰，甘受辛中苦。告诸公听我语。跳出凡笼，好觅长生路。早早回头仍返顾。七宝山头，作个云霞侣。
咏藕 其一
李道纯（元代）

一种灵苗异，其他迥不同。法身元洁白，真性本玲珑。

外象头头曲，中间窍窍通。淤泥淹不得，发露满池红。
读扬子江歌
李祁（宋代）

扬子江歌十三首，首首追随扬子走。总歌之后起吴淞，滚滚奔腾初出口。

西上江阴第一重，炮台兀据江能封。金焦帆影联翩过，明月扬州岂易逢。

建康千古无情地，称帝称王真若戏。试上台城望后湖，湖波冉冉挑诗思。

芜湖自是稻花香，九派浔阳势莫当。小姑名与彭郎伴，应有梅花岛上香。

洞庭浩瀚群流聚，冬日风涛尤可怖。孟杜题诗今尚存，湖滨前有诗人住。

包君所记至此止，安得有终并有始。其馀七首应更奇，剑峡夔门更险巇。

况乎诸葛与杜甫，诗人名相世之仪。当日此歌一出皆欢喜，不胫而走数千里。

江南才子手自裁，蜿蜒一往如江水。六十年前年少郎，有谁不唱长长长。

尔时我年方六七，亦同学习乐洋洋。想像江山似图画，佳名络绎如珠挂。

一别长江今廿年，寂寞何人温旧话。偶逢故侣重相集，十忆二三相挹挹。

朅来更爱樊城美，蓬岛三山难与比。雄浑飘渺两相兼，朝看暮对无时已。

三楹小屋傍烟霞，浪说而今自有家。辛勤还学灌园叟，恼看杂草喜开花。

今宵忽读扬子歌，悲欢间作意无那。心惊一角巴陵句，瞿然梦觉忽生魔。

临风无泪可挥弹，惆怅难平百感攒。何日扬舲上扬子，看遍青青江上山。
长沙郡丞丁君挽词
张栻（宋代）

廉吏今尤重，朝家诏举频。方看千里驾，忽尽百年身。

职业忧劳甚，游从笑语真。空令行路叹，没后见清贫。
过张祜处士丹阳故居
颜萱（唐代）

忆昔为儿逐我兄，曾抛竹马拜先生。书斋已换当时主，

诗壁空题故友名。岂是争权留怨敌，可怜当路尽公卿。

柴扉草屋无人问，犹向荒田责地征。
先天易吟三十首 其十六
方回（元代）

河图天地数，五与十居中。所拱中一点，心为八位宗。
寄张仲符时得乌石冈地二首 其二
裘万顷（宋代）

寸田尺地可长久，此诀刘郎却未传。他日驭风蓬岛去，谩留陈迹在山巅。
西林寺廊然堂有怀
胡宏（宋代）

超然峰头秋气清，廊然堂延秋月明。
我乘清秋弄秋月，中有所感思冥冥。
峰势凌苍穹，上有烟林封。
去天不盈尺，路断心忡忡。
堂空人何在，澹然思无穷。
寂寂本民流太空，虚名过耳如松风，
惆怅祸乱波流洪。目极征鸿淡淡天，
万古消沉向此中。
湖上
释行海（宋代）

雨后湖光照绿苹，岸行舟载苦吟身。
恨无杯酒浇胸次，折得梅花插帽轮。
流水六桥人自老，暖烟十里柳重新。
飞来白鹭如相识，共乐羲皇世上春。
寇准读书
佚名（宋代）

初，张咏在成都，闻准入相，谓其僚属曰：“寇公奇材，惜学术不足尔。”及准出陕，咏适自成都罢还，准严供帐，大为具待。咏将去，准送之郊，问曰：“何以教准？”咏徐曰：“《霍光传》不可不读也。”准莫谕其意，归，取其传读之，至“不学无术”，笑曰：“此张公谓我矣。”
呈伯永
周孚（宋代）

陈稻那能白，寒炉或似红。云低将作雨，树老不禁风。

流落身俱客，摧颓鬓已翁。相看一杯酒，老子不书空。
同姜濬题裴式微馀干东斋
刘长卿（唐代）

世事终成梦，生涯欲半过。白云心已矣，沧海意如何。

藜杖全吾心，榴花养太和。春风骑马醉，江月钓鱼歌。

散帙看虫蠹，开门见雀罗。远山终日在，芳草傍人多。

吏体庄生傲，方言楚俗讹。屈平君莫吊，肠断洞庭波。
闲游
陆游（宋代）

江边小市旧经过，岁月真如东逝波。
茶灶酒垆多识面，少留卖药买渔蓑。
二瑞诗和刘开府 其一 端州庆云
叶春及（明代）

越裳东筑受降城，回首长鲸蹴浪行。非雾远含崧树晓，断虹先报峡山晴。

风雷一驾鼋鼍窟，日月双悬骠骑营。闻道光华歌圣世，将因并入管弦声。
塞外绝句·其二
林则徐（清代）

雄关楼阁倚云开，驻马边墙首重回。
风雨满城人出塞，黄花真笑逐臣来。
减字木兰花
沈瀛（宋代）

且安汝止。快活心中惟法喜。一处通风。万别千差处处通。

腐肠是酒。伐性蛾眉徒损寿。诗到阴何。划地乱丝头绪多。
和叔毅田园五首 其一
孙觌（宋代）

投组弃不御，负耒行且耰。颓景谢东嵎，新畬遍西畴。

烟墟牛羊夕，水岛橘柚秋。呼儿具鸡黍，一醉漫烂酬。
卜居南桠
陈良珍（明代）

卜居邻绿野，凿沼面青蘋。垂钓风生槛，窥帘月近人。

百年知己少，万事酒杯亲。未遣樊笼累，应惭野鹤身。
登慈云岭还访严印持忍公无敕邹孟阳闻子将于南如小筑信宿为子将题画作
李流芳（明代）

慈云何盘盘，崒嵂罗众致。白石如叠浪，青林若簪髻。

落日宜远如，况与秋爽会。忆昨湖上亭，解后多意气。

感君十年心，发我千里思。江如日待人，突兀为我辈。

从来费梦寐，到此烦应对。奇怀郁种种，笔墨差远寄。

披襟欲嗒然，相与寻冥契。
木兰花慢·郡人元未识
刘克庄（宋代）

郡人元未识，新太守、定何如。待说向诸贤，西桥人物，个个清臞。相将下车许久，但凝香之乐一些无。残漏几筹视事，浓油一盏观书。旁人徒见两轮朱。玉色未尝腴。有无穷阴骘，三农衣食，万衲钟鱼。尔侬迎新送旧，似君侯、清约更谁欤。欲举一杯寿酒，却愁破费兵厨。
次韵罗制干投赠
方岳（宋代）

中秋明日是，雨色半苍崖。
无月可吾子，有诗倾老怀。
人间棋局面，身外酒生涯。
莫及边头事，谁知浊与淮。
南烹
陆游（宋代）

十年流落忆南烹，初见鲈鱼眼自明。
堪笑吾宗轻许可，坐令羊酪僭蒪羹。
苏主簿挽歌
欧阳修（宋代）

布衣驰誉入京都，丹旐俄惊反旧闾。
诸老谁能先贾谊，君王犹未识相如。
三年弟子行丧礼，千两乡人会葬车。
我独空斋挂尘榻，遗编时阅子云书。
夜坐
张耒（宋代）

庭户无人秋月明，夜霜欲落气先清。
梧桐真不甘衰谢，数叶迎风尚有声。
夜泊流河驿
于玭（明代）

流河滩头夜不寐，海风江雾旅魂惊。洪涛漭沆鱼龙影，野戍荒魂豺虎声。

客路此生浑未了，乡关愁绪迥难平。可怜萝月还相照，明发前舟问水程。
空囊
丰越人（明代）

悄悄荒林色，狂歌兴转长。
百年初解饮，一月早空囊。
霜雁求禾穗，花蜂聚蜜房。
营营有如此，绝倒楚庚桑。
寒食汜上作（一作途中口号）
王维（唐代）

广武城边逢暮春，汶阳归客泪沾巾。

落花寂寂啼山鸟，杨柳青青渡水人。
送人归乌伤
谢翱（宋代）

湖边老屋墙压篱，饥鸦啄雪枝上啼。湖中葑田产菰米，菖蒲花开照湖水。

蒺藜老翁呼不起，曾入东宫教皇子。文雅风流俱扫地，瓦砖掷人老兵醉。

后园小坊近市廛，借人樗蒲无税钱，君归故里何所怜。
菩萨蛮
朱敦儒（宋代）

乡关散尽当年客。春风寂寞花无色。长日掩重门。江山眼外昏。

画图高挂壁。嵩少参差碧。想见卧云人。松黄落洞门。
重庆诗为实庵兄六十寿
罗玘（明代）

中堂垂垂坐天姥，击鼓坎坎舞栩栩。大儿谁，助边汉卜式，小儿谁，南宫先生配韩愈。

望云思舞笏仰拄，以宁馨归代以舞。各奏尔能曰予武，左中规，右中矩。

此舞传来老莱谱。是时姚江波涌山，冯夷凌波助击鼓。

蹲蹲越山昂，举举越山頫。姥虽云乐觉儿苦，儿年六十力如虎。

姥身姥臂姥胫股，用以娱姥奚彼取。年年舞舞后莫数，南宫索诗要杜甫。

貂乃不足狗尾补。
和郡侯喜雨韵
姚勉（宋代）

玉龙卷动海千寻，一滴天瓢水尺深。
农父带云耕宿润，使君喜雨入新吟。
浪低麦陇收难速，针短身畴插未禁。
三日顿回生意满，天心只在我公心。
途中二首 其一
曾几（宋代）

鹁鸠晴雨报人知，更问农家底事宜。村落泥乾收麦地，稻田水满插秧时。
句 其三
林希（宋代）

争觅山林远城市，不知城市有山林。
下第后蒙侍郎示意指于新先辈宣恩感谢
杨凝（唐代）

才薄命如此，自嗟兼自疑。遭逢好交日，黜落至公时。

倚玉甘无路，穿杨却未期。更惭君侍坐，问许可言诗。
秋夜述怀 其二
戴奎（明代）

欲凭诗句寄西风，吟到宵深语未工。月色如银庭树冷，一丝和露坠青虫。
游张园观海棠戏作
释永颐（宋代）

春色都将付海棠，群仙会处锦屏张。
约斋妙出春风手，子美无情为发扬。
送周袁州赴镇三首 其三
赵蕃（宋代）

世乱离乡里，愚生后老成。契笃冯翊幕，亲叙颍川盟。

薄厚宁同俗，死生无异情。一枝殊未稳，何日息飞鸣。
读文丞相宋瑞诗
连文凤（宋代）

身后声名满世间，孤魂万里朔风寒。
何年得见忠臣传，且把君诗当史看。
渔父词 其二
张镃（宋代）

胜槩居常画里求，鳜鱼清梦落沧洲。今朝亲见桃花树，重振家声是此秋。
送人之姑苏
吴惟信（宋代）

鹤唳空山晓，凝情畏别离。且知君返日，正是我行时。

花月吴城梦，松风竺寺时。暮云空自隔，初不隔相思。
满庭芳·山色＊蓝
李孝光（元代）

山色＊蓝，溪光鉴玉，天□流转精神。鹤盘松顶，松下坐高人。好个寿星图画，爱花间、流水长春。侬知否，此山老子，元是宰官身。胸蟠书万卷，翰林才调，独次冠巾。是僧中龙象，天上麒麟。送客虎溪三笑，溪头□、鸥鹭相亲。香一瓣，祝公眉寿，双＊碧嶙峋。
乐府杂拟
黄彦平（宋代）

遗堞感至今，平生行乐处。
英雄除霸王，俯仰成今古。
昔日城中居，此日城边暮。
鱼龙与爵马，共尽谁能数。
悲风天未起，陌上行人去。
凄凉王仲宣，独咏登楼赋。
秋日湖上
薛莹(唐)（唐代）

落日五湖游，烟波处处愁。
浮沉千古事，谁与问东流？
拟古六首 其六
曾协（宋代）

日月无时停，飘忽成隆冬。烟云惨不舒，暮雪陵飙风。

永怀皲瘃忧，藉此衣褐重。蛰虫逐微煖，地底度岁穷。

饮啄却外物，一气常自充。人貌肖天地，不能保微躬。
宋节妇
郭奎（元代）

白石何凿凿，流水亦汤汤。女子竭名节，矢死临路傍。

父兄夙有竭，夫亦儒者良。昔恐行露濡，今值豺与狼。

辱身义所重，性命如朝霜。被发就深渊，瞻彼天苍苍。

将贻共姜美，不愧曹娥伤。妇道日云替，尔独循纲常。

临难不苟免，烈哉丈夫行。
山家
刘因（元代）

马蹄踏水乱明霞，醉袖迎风受落花。
怪见溪童出门望，鹊声先我到山家。
和许亢秀才适轩三咏 其一 小木
刘弇（宋代）

卑枝已能分好月，况复地力能新培。托根反出社木后，正使匠石愁无材。
四时田园杂兴
范成大（宋代）

朱门乞巧沸欢声，田舍黄昏静掩扃。
男解牵牛女能织，不须邀福渡河星。
食荔枝贻李季常兼柬欧经季欧子耕
黎民表（明代）

火齐出南海，累累荫房栊。虽蒙侧生诮，移植甘泉中。

琼浆一入口，五内生泠风。枳橘有常性，气味将无同。

君子幸见赏，饱食宁伤中。虽云悦颜色，亦能热丹宫。

密脾间清汲，调燮乃见功。神农疏草木，尔雅诠鱼虫。

烹芼失其宜，伐性兹无穷。作诗贻北客，细咽无匆匆。
积雨写怀
陈普（宋代）

识道知时乃圣贤，合人统物一之天。
两间惟有心长在，万变咸归理自然。
王屋大行从艮止，北溟南海谨坤先。
行藏悉是乾龙体，要得无惭只有渊。
嘉佑三年九月受命来岭外七年十一月得请知济
李师中（宋代）

乞得衰身出瘴烟，一麾仍许视于蕃。
家园在望松楸近，自问如何报上恩。
次韵李全甫惠荼蘼五首 其二
廖刚（宋代）

春意不随桃李歇，香浓飘到薰风节。为君镇日守闲窗，绝胜当年映寒雪。
茶瓶儿·相对盈盈一水
石孝友（宋代）

相对盈盈一水。多声价、开名得字。刚能见也还抛弃。负了万红字翠。留无计。来无计。闷厌厌、成何况味。而今若没些儿事。却枉了、做人一世。
即事
郑思肖（宋代）

河朔杯多席莫逃，碧筒制酒饮儿曹。雨馀地润南风爽，秋近宵凉北斗高。

月下梦归吴苑路，天涯心绕浙江皋。灵均仙后无人怨，谁肯明时赋续骚。
苕溪皇甫秀才幽居 其一
刘基（明代）

玄晏先生一草庐，万竿脩竹五事书。日高无客来惊梦，自谓公侯总不如。
岁寒谷 其一
刘攽（宋代）

高松含悲风，绿竹带凝雪。碧落翻怒涛，深崖堕寒月。

萧条非人境，合沓隐城阙。爽气露草木，精神立毛发。

初无隐居迹，似为吾人发。世事谁得捐，相从理营窟。
过奔牛闸
杨万里（宋代）

春雨未多河未涨，闸官惜水如金样。
聚船久住下河湾，等待船齐不教放。
忽然三板两板开，惊雷一声飞雪堆。
众船遏水水不去，船底怒涛跳出来。
下河半篙水欲满，上河两平势差缓。
一行二十四楼船，相随过闸如鱼贯。
书温公集后
薛季宣（宋代）

不用须藏用即行，未分丘壑与朝廷。声名怪得生来盛，非但潜心醉六经。
谒金门 舟中对月
梁寅（元代）

天似洗。遥望楚山千里。归雁数声云外去。此身犹滞此。半夜潜蛟不起。潭月金鳞光细。独倚孤篷浑不寐。碧流清见底。
红林檎近·风雪惊初霁
周邦彦（宋代）

风雪惊初霁，水乡增暮寒。树杪堕飞羽，檐牙挂琅玕。才喜门堆巷积，可惜迤逦销残。渐看低竹翩翻。清池涨微澜。
步屐晴正好，宴席晚方欢。梅花耐冷，亭亭来入冰盘。对前山横素，愁云变色，放杯同觅高处看。
竹雪山房歌
张元祯（明代）

闻君种竹深成林，深深数亩长阴阴。阴堂百尺隐寒翠，闭户读阴不知岁。

阴声出竹何琅琅，风露飘潇秋夜凉。诗成会应鬼神泣，落笔便觉蛟龙翔。

君家累世拥旄纛，君乃读阴知不足。青云万里已致身，白驹胡为在空谷。

他时衣紫佩黄金，莫负岁寒冰雪心。
题梵天寺
释守诠（宋代）

落日寒蝉鸣，独归林下寺。
松扉竟未掩，片月随行屦。
时闻犬吠声，更入青萝去。
沈南蘋画花鸟歌
商盘（清代）

宣和御府立画学，甲乙品题无谬错。孔雀升墩马踏花，古绢斓斑宋时作。

日本之国东海隅，其俗善画藏图书。忽慕中华山林吕，遂将上币延边徐。

江南高手谁第一？吴兴沈生世无匹。应聘初为异域行，袖中携得通灵笔。

大开画院长崎岛，海蜃天鸡写生巧。挂壁将军不厌看，展屏国主常称好。

侏{牜世}通语历三年，万镒归装万斛船。异贝纯金随手散，但存彩管挥云烟。

还乡重对莺花写，貌古神清意间雅。旧侣空思高大夫，新交偶值崔司马。

与君相对论今昔，旅鬓萧萧半垂白。未信前身是画家，谁云旷代非词伯。

吾闻新罗曾请颖士师，鸡林亦织《弓衣》诗。遐方爱文兼爱画，丹青中土无人知。

从来绝艺难为用，壮夫烈士增悲痛。南粤能资陆贾归，《西京》未取扬雄重。

先生阅世如泡沤，澹然荣利忘恩仇。生香活色动腕指，蕴含元化天为愁。

劝君且莫伤迟暮，坎壈缠身原有数。好进《邠风稼穑图》，漫传花蕊《宫词》句。
茅屋
吴肖岩（宋代）

茅屋三间小，春风长草芽。
故园经积雨，老树不多花。
黄发长垂钓，古书犹满车。
近来人事别，亦懒问桑麻。
居厚弟示和诗复课十首
刘克庄（宋代）

脱身朝市恶机关，弓饵安能到伏蟠。
把似去梯置楼上，何如抱甕灌畦间。
有黄粱枕休圆梦，无紫金丹可驻颜。
直入深山更深处，时人莫叫孔宾还。
溧阳行台
陈墀（明代）

百里河山附帝居，明时一统混车书。故基遗额犹唐旧，土俗民风异汉初。

但使儿童歌有裤，休嗟传舍食无鱼。几尘落叶纷如许，眼底何人为扫除。
糖多令
刘辰翁（宋代）

残日下瓜洲。平安火又流。月高高、挂古城楼。回首少年真可笑，无一事、又悲秋。

天在海边头。天风有意不。结桂枝、袅袅余愁。不是银河无去路，先不去、后难游。
舟中 其五
张孝祥（宋代）

泊船江口夜深深，月傍蓬窗照浅斟。隔岸渔灯半明灭，不眠空有故人心。
台城路（归杭）
止禅师（宋代）

当年不信江湖老，如今岁华惊晚。路改家迷，花空荫落，谁识重来刘阮。殊乡顿远。甚犹带羁怀，雁凄蛩怨。梦里忘归，乱浦烟浪片帆转。

闭门休叹故苑。杖藜游冶处，萧艾都遍。雨色云西，晴光水北，一洗悠然心眼。行行渐懒。快料理幽寻，酒瓢诗卷。赖有湖边，踢时鸥数点。
观米虹月《千金一笑》新剧三首 其二
曾习经（清代）

凝碧池边泪共潸，笙楼忍再听哀弦。郁轮同是残科第，每阅沧桑一惘然。
咏梅
项兰贞（明代）

冰玉孤清世外姿，娟娟新月上疏枝。
无情短笛休轻弄，未是春风点额时。
送毕之进状元二首 其二
周行己（宋代）

毕髯奇男子，未识已心与。献策进英殿，脱略独豪举。

二年襄阳幕，归舟岘山渚。同事三日留，时时作险语。

隆准帝王孙，萧然好风度。诗书百万卷，胸中莽回互。

平生苏惠州，气概颇自许。人生艰难际，政可观去处。

二子经济才，用之则为虎。髯公且为客，王孙且为主。

明朝各天涯，歌眉为谁妩。柁师挽舟去，回首空南浦。

莫笑参军强，参军定强否。
龙山纪游十首 其五
孔毓玑（清代）

山花开谢阅春冬，馥馥天香分外浓。谁向寒宫乞仙种，根株高寄玉芙蓉。
重游西涯次韵方石
李东阳（明代）

流水平堤柳绕垣，重来又隔几寒暄。轻鸥似解随人意，老马犹能识寺门。

千载高情彭泽社，百年幽事杜陵村。王郎亦有携琴兴，聊共清风石上尊。
偈颂一百四十一首 其五
释师范（宋代）

今朝又值四月八，天下丛林皆浴佛。清凉有令不能行，随例大家厮淈𣸩。
北望
郑思肖（宋代）

紫塞风高直北秋，黄河水自向东流声。
穆王御马还宫日，沲经内封疆只属周。
寿赵推官 其一
赵福元（宋代）

天枝分秀蔼璇杓，光涌银河半夜潮。西母诞弥先十日，寿星颁朔恰三朝。

骑龙曾把黄金斧，驾凤旋登紫玉霄。两国夫人荣有子，慈宣不老瑞香飘。
题衲衣
陆树声（明代）

解组归来万事捐，尽将身世付安禅。
披来戒衲浑无事，不尚歌姬为乞缘。
禅人写师真请赞 其二十二
释慧远（宋代）

松形鹤骨底村僧，鬼妒人嫌我亦憎。悬羊卖狗随时遣，栗棘金圈任跳吞。

忽然拶著东弗于逮，骑驴吃扑。蓦地拓开北郁单越，海涌波腾。

淮山两踞，拨火求冰。问渠西祖之道，何曾□□□□。
元夜观正阳锡宴
宋祁（宋代）

云端峣阙下呼鞭，采树遥分坐狄前。
山戏百层平乐地，佛轮千影瑞陁天。
祥风入助银花丽，宝月来供雉扇圆。
献岁承平多乐事，击靴谁美唱唐年。
挽宁宗皇帝章六首
王迈（宋代）

驿报行天下，君王弃万几，
鹤翔云汉远，龙向鼎湖飞。
杞国天初隐，咸池日尚微。
临轩思往事，备泪不停挥。
木末
晁说之（宋代）

木末仆危不可呼，水滨诗客昔何如。
若非此老曾行处，泪涨三川恨有馀。
立春内中帖子词·皇帝阁
王珪（宋代）

北地凝阴尽，千门涉气新。
年年金殿里，宝字贴宜春。
赠邵邦杰
真德秀（宋代）

五寸管能摹造化，七弦琴解写人心。
平生不作麒麟梦，且听高山流水音。
送忍公都试白下
李流芳（明代）

廿年游处忆长干，送子秋风白露漙。湖市荷风初动桨，曲阿林月欲随鞍。

争先自信无馀子，竞爽人誇有二难。此日飞鸣知巳后，功名路窄子心宽。
虞美人 其三 集句
俞彦（明代）

妖冶风情天与措。梦断知何处。芙蓉如面柳如眉。正是倚栏无芙惜芳菲。

燕子衔将春色去。门掩黄昏雨。

相思无路莫相思。不似天涯地角有穷时。
题周功甫总领石溪三亭·雪亭
王炎（宋代）

竹窗环佩声珑玲，开窗不见山眉青。
玉妃翦水堕花片，龟手入袖肤粟生。
紫茵锦幕燎炉炽，不知酒面寒欲冰。
春葱百指酌暖玉，似胜煮茗松风鸣。
亭中主人笑无语，雪景佳处未易评。
诗成呵笔笔随冻，冥搜有味银海明。
天风浩浩吹鹤氅，欲跨白霓凌太清。
负暄曝背者谁子，此亭可望不可登。
相和歌辞。雁门太守行
庄南杰（唐代）

旌旗闪闪摇天末，长笛横吹虏尘阔。跨下嘶风白练狞，

腰间切尘青蛇活。击革摐金燧牛尾，犬羊兵败如山死。

九泉寂寞葬秋虫，湿云荒草啼秋思。
游山寺
王珪（宋代）

寒日征骖懒复回，经宵仍喜驻岩隈。
径盘幽迹遥知鹿，林逗清香定有梅。
晓影瘦猿窥涧溜，夜声肥羜灹炉灰。
我心非动我非静，白足禅僧无妄猜。
和答斯远因梅见属三首
赵蕃（宋代）

穷居君勿厌，穷途我何之。
初心欲求免，卒志还累饥。
滔滔果何向，命也将奚为。
宫词 其十二
赵佶（宋代）

乐章依韵俯成编，欲听新词禁宇传。曲里字难相借问，随时切脚注花笺。
晴川阁
曾畹（明代）

大别排云住，楚山一望开。乱流争岁月，孤屿下楼台。

高浪沱潜出，夕阳嶓冢来。湖南征战苦，几处角声哀。
宫词十首
张枢（元代）

紫阁深严邃殿西，书林飞白揭宸奎。
黄封缴进升平奏，直笔夫人看内批。
谪守睦州作
范仲淹（宋代）

重父必重母，正邦先正家。
一心回主意，十口向天涯。
铜虎思犹厚，鲈鱼味复佳。
圣明何以报，殁齿愿无邪。
游杨鸿卢南园次韵二首 其二
商辂（明代）

咫尺南园接上林，共娱风景聚朝簪。花因春后开还落，水自溪朝浅复深。

綵笔倚阑题乐事，冰弦当座助歌音。主宾欢洽难胜醉，何用临岐酒更斟。
临江仙
朱子厚（宋代）

过眼纷纷遥集，来归往往羝儿。草间塞口绔间啼。提携都不是，草似未生时。

城上胡笳自怨，楼头画角休吹。谁人不动故乡思。江南秋尚可，塞外草先衰。
颂古二十一首
释正觉（宋代）

智门真得祖家风，放出云门广长舌。
大智如愚，大巧若拙，
用尽工夫参不彻。莫於平地上增堆，
休向虚空里钉橛。
秋潭为吴仲益赋
陈郁（宋代）

不留一叶山骨瘦，祗浸几星波影寒。
中有高人倚空阔，绝疑不随水晶盘。
登蜀阜二首
钱时（宋代）

弹指经年别彼阿，庭前庭后绿婆娑。
虽然陨箨无人扫，老木修篁古意多。
哭真西山先生
吴叔告（宋代）

恍惚精神对大廷，妒贤宰相别孙弘。便令身入翘材馆，不忍重过下马陵。
还京乐 大石
周邦彦（宋代）

禁烟近，触处、浮香秀色相料理。正泥花时候，奈何客里，光阴虚费。

望箭波无际。迎风漾日黄云委。任去远，中有万点，相思清泪。

到长淮底。过当时楼下，殷勤为说，春来羁旅况味。

堪嗟误约乖期，向天涯、自看桃李。想而今、应恨墨盈笺，愁妆照水。

怎得青鸾翼，飞归教见憔悴。
书林十景诗
谢枋得（宋代）

雄峰驰骤万马奔，浮空积翠如昆仑。
中有一蛙清且瘦，天成不假鑽锄痕。
神物深潜清彻底，霹雳电光生石齿。
桃花飞雨三月红，汹涌湖水涨春水。
净明寺
边朗中（宋代）

疏篁葱蒨云添润，乱石玲珑藓借斑。
小有洞从仇穴入，妙峰顶对德云间。
次韵林同年
方岳（宋代）

岁月半行李，与君荆蒌间。
十年场屋梦，何日道家山。
征棹江千里，雩坛月一间。
岂无经济意，生世政多嘻。
台湾近咏十首呈巡使黄玉圃先生 其一
蓝鼎元（清代）

东宁大海荒，从古无人至。明末群盗窠，岛夷互窃踞。

郑氏奄而群，蔓延为边忌。我皇挞伐张，天威及魑魅。

遂使瘴疠乡，文物渐昌炽。川原灵秀开，郁勃不可闭。

式廓惟日增，蹙缩非长计。所当顺自然，疆理以时议。

勿因去岁乱，畏噎却饭喜。
湖居杂兴八首
白珽（元代）

车鱼人散水风腥，雨色凉分柳外晴。
回首夕阳都落尽，忽然东向数峰明。
过落花村寄姚水部梓岚
蒋深（清代）

蒲村西十里，隔水澹斜阳。花落在何处，人行觉路香。

鸡栖烟箐密，鸦曳暮云长。想见湄潭老，探幽觅句忙。
三赓许令侄砚之什
许及之（宋代）

转庵蓄砚有奇材，受墨逡巡落海苔。异品已堪相甲乙，馀波足可畀云来。

许分阮侄邀金竹，预想将军慰渴梅。尤物匪珍才可惜，芝兰正要满庭开。
次韵晚春
邓深（宋代）

阆仙晦日惜春归，尚喜争他五日迟。
延蝶晚花馀小蒨，藏莺暗柳尽低垂。
频催布谷难谋野，苦劝提壶殆为私。
寄语社中须痛饮，喜晴山色也开眉。
病后作
澹交（唐代）

未得忘身法，此身终未安。病肠犹可洗，瘦骨不禁寒。

药少心情饵，经无气力看。悠悠片云质，独对夕阳残。
儒生
刘攽（宋代）

为儒自分多迂阔，已老那能更改张。青史异时传信事，不为民贼坐投荒。
秋日书怀三首
白玉蟾（宋代）

检点秋光莫问天，只从鸿雁见推迁。
未霜杨柳老多病，既雨芙蓉美少年。
初赴早朝
韩琦（宋代）

疏星挂阙角，落月含轻云。兀兀马上身，叱叱马前人。

瘦骨酸秋霜，病瞳昏陌尘。自顾尔空空，胡以裨吾君。
枣柏生辰
释德洪（宋代）

十世古今圆当念，日用当以何法验。梦中享尽百年荣，黄梁未熟路傍店。

乃知无明无性体，狂逐妄缘颠倒转。枣柏指我此妙门，故能千偈如瓴建。
晚晴又赋
方回（元代）

疾风吹怒雨，天地闭青春。
眼忽惊晴色，心如见故人。
迁莺元未老，战马渐无尘。
黄鹤楼前路，轻帆好问津。
答富郑公见示正旦四绝
邵雍（宋代）

正旦四篇诗，缘忻七十期。
请观唐故事，未放晋公归。
送郑祠部
陈师道（宋代）

持节还家未白头，有亲八十更何求。
又须急诏登天去，不为寒乡尽岁留。
四著儒冠甘送老，数经奇运得销忧。
拟登碣石临朝日，浩荡沧溟没白鸥。
除夜感怀
杨时（宋代）

爱日乖予愿，亲颜长在心。
远游仍换岁，华发想盈簪。
永夜谁同席，残盃忆共斟。
相思空有泪，挥洒满衣襟。
湖湘以竹车激水粳稻如云书此能仁院壁
张孝祥（宋代）

象龙唤不应，竹龙起行雨。
联绵十车辐，伊轧百舟橹。
转此大法轮，救汝旱岁苦。
横江锁巨石，溅瀑叠城鼓。
神机日夜运，甘泽高下普。
老农用不知，瞬息了千亩。
抱孙带黄犊，但看翠浪舞。
余波及井臼，春玉饮酡乳。
江吴夸七蹋，足茧腰背偻。
此乐殊未知，吾归当教汝。
望少华三首
杜牧（唐代）

身随白日看将老，心与青云自有期。

今对晴峰无十里，世缘多累暗生悲。

文字波中去不还，物情初与是非闲。

时名竟是无端事，羞对灵山道爱山。

眼看云鹤不相随，何况尘中事作为。

好伴羽人深洞去，月前秋听玉参差。
增城丞嘉禾张元辅才过郡辄去未及款曲已而同
曾丰（宋代）

随牒相逢瘴海边，经从不为小留连。
蓝田昼短子姑去，彭泽春浓我欲眠。
近境曾无携具日，殊乡却有对床缘。
天知道大话长意，借我黄花节以前。
夕秀轩
郭章（宋代）

柳暗西津桥步斜，长川练练若萦蛇。
晚来不为东风恶，与子留连待月华。
点绛唇
苏庠（宋代）

冰勒轻飔，绿痕初涨回塘水。柳洲烟际。白鹭翘沙嘴。

箬笠青蓑，未减貂蝉贵。云涛里。醉眠篷底。不属人间世。
苦雨有感
沈廉（清代）

萧瑟三秋序，沉冥万里天。吴侬愁送日，蜀国雨为年。

时去名何与，诗穷老或传。黄花应有恨，不肯放尊前。
梦中赋秋望
王铚（宋代）

阁小寒宜远，林荒晚带风。
遥山秋色外，独树雨声中。
念起三生异，心伤万境同。
此邦非我圣，随意作流通。
随缘吟
邵雍（宋代）

得路青霄正好冲，休贪粮稻恋深笼。
要无为后须还朴，好自由时莫厌穷。
百计用心终上错，一场大梦到头空。
生涯澹澹随缘过，未肯将身入彀中。
依韵和王安之少卿六老诗仍见率成七首 其七
邵雍（宋代）

林下狂歌不帖腔，帖腔安得谓之狂。小车行处莺花闹，大笔落时神鬼忙。

门掩柴荆阛阓远，墙开瓮牖薜萝香。一般天下难寻物，洛浦清风拂面凉。
句
周贯（宋代）

弹琴伤指甲，盖席损髭须。
金口步（在江北汉阳军，下必铁也）
王周（宋代）

两山斗咽喉，群石矗牙齿。行客无限愁，横吞一江水。
题东林寺
喻良能（宋代）

江湖大兰若，庐阜一东林。
砌绕琮琤水，门罗翠碧岑。
烟云千古琮，松桧四时阴。
岸帻销尘虑，凭栏净客心。
殿成神运力，泉出虎跑音。
溪在思元亮，堂荒忆醉吟。
图传三笑粲。阁拥五杉森。
贝叶应难访，经台已莫寻。
僧袈何代醑，佛影几时沉。
晋辇黄埃久，殷碑苍藓深。
不妨闲吊古，谁复为沾襟。
香火惟莲社，传流直至今。
明月曲
白玉蟾（宋代）

月色一何明，不堪顾孤影。
倚楼暮风寒，举手挈衣领。
行云若相怜，徘徊西风顶。
强饮不成醉，幽情默自省。
莫道负明月，明月亦应知。
只知今夜我，不觉琼楼时。
我记在琼楼，醉弄珊瑚枝。
枝头月明好，何曾解相恼。
今夜涕汍澜，只恐朱颜老。
高阳台
左锡璇（清代）

细雨欺寒，微风做冷，无端已是残秋。姹紫嫣红，一年好景都休。

残来只有虫吟草，向西风、数尽绸缪。又凄然，满院桐阴，无限离愁。

一弯清浅银河水，怅双星相隔，欲度无由。吊古伤今，闲愁又上眉头。

无心去玩楼头月，纵凭高、不见归舟。到黄昏，听尽征鸿，数尽更筹。
纪梦
郑若冲（宋代）

包抱乾坤一环堵，拍手千门辉藻黼。
编茅何事傍云根，川观岩居天固予。
忆昔卧病岁壬午，梦行涧石憩衡宇。
常充达庵表其门，大楷金书爰仰睹。
吉符应已分行藏，才纪唐捐惜无补。
我生六年哀怙恃，三殤相继泣同乳。
只影危踪巢在幕，孽子孤臣气和缕。
千金不忍坐垂堂，十稔讵能酬鞠抚。
六张五角具孤虚，万死一生逃险阻。
矛头淅米剑头炊，耕常得晴刈常雨。
菲末葑根有荆棘，鼠雅雀舌皆强御。
意行足下起关山，夕计朝谋成龃龉。
先时败事后失机，啭喉角讳默招侮。
贫来富往见交情，行信言忠贻罪罟。
一本难令亲者亲，四海何由兄弟普。
数奇尝愧李将军，五穷未嗟韩吏部。
人生美恶半乘除，我常一味无甘苦。
五十知非计已迟，见机而作今犹愈。
结庐兹境了前缘，端居漫作溪山主。
列壑攒峰无耸峭，叠颖飞柯不瞋拒。
一室凝尘号全拙，茶铛酒壶编简聚。
草亭临流倚梦溪，观罢鱼游呼鹤舞。
地饶松竹秀而腴，林生兰蕙香频吐。
泉清洗耳何妨枕，晴轩炙背还堪俯。
采药寻梅度岭去，空翠城里烟迎步武。
乘坚策肥彼何人，藜杖枝筇自撑柱。
人家灯火照篱落，山头月色窥松户。
随云归逐度溪风，自喜此身轻一羽。
意安不厌饭藜蔬，睡美那能候钟鼓。
少壮颜从镜里非，利名心向尊前腐。
长因横逆反忠仁，讵向艰深探城府。
事变起灭真浮沤，身世行藏俱逆旅。
玉堂茅舍一蘧庐，鷃起鹏抟各飞举。
蛮触战争两蜗角，鸡虫得失了无补。
兴废纷纷汗马牛，贤愚泯泯埋尘土。
长啸勿碍天地郛，游思还从竹素圃。
要知岁晏日斜时，此心只与虚空侣。
一觞一咏姑自娱，断不伤今更思古。
力命悠悠讵足论，漫述平生记轩庑。
颂古十六首 其七
释心月（宋代）

宾中主，主中宾。在窟狮子，互换嚬呻，相识如今能几人。
夜闻落叶
陆游（宋代）

我行出柴门，初喜春草生。
俛仰几何时，落叶终夜声。
嗟我日益老，抱疾况未平。
晨兴就盥栉，顾亦强支撑。
齐中有两童，熟视不能名；
定非张睢阳，大笑颓冠缨。
死至人所同，此理何待评；
但有一可恨，不见复两京！
奉和朱新仲祠部六月晦日省宿用白乐天诗无波古井水有节秋竹竿十字为韵 其八
张扩（宋代）

俎豆能折冲，儒冠或兜鍪。六月早奏功，岂待防高秋。

俗士怀晏安，所至贾人留。襆被应自疏，未知几宜休。
晓出
洪咨夔（宋代）

一双杜宇青天月，两点乌犊白水陂。
不为好山勾引出，那知已是插秧时。
五杂俎
范成大（宋代）

五杂俎，彩丝鍼。
往复来，鸟投林。
不得已，梦孤衾。
与子虡子坦坐龟堂後东窗偶书
陆游（宋代）

时鸟朝暮鸣，芳草日夜生。
春风舍我去，岁律俄峥嵘。
缀簇茧白白，出陂稻青青。
鸣机织苎葛，暑服亦已成。
小儿结山房，窗户颇疏明。
万事不挂眼，朱黄浩纵横。
佳哉东北风，吹下读书声；功名讵敢望，且复慰父兄。
出巷难
文天祥（宋代）

不时徇铺路纵横，小队戎衣自出城。
天假汉儿灯一炬，旁人只道是官行。
龙井
韩淲（宋代）

龙井寒深碧水流，辩才诗已在山丘。萧萧石上风篁岭，曾遇苏仙秦少游。
武宁茶提举相台郑君思恭之萱堂太夫人冯氏大
方回（元代）

孝子不愿为高官，履危未必亲心安。
孝之不愿食厚禄，移此禄为亲之福。
亲家堂上太夫人，九九之算饶五春。
令郎江西三十载，董提茗事职不改。
他人公台天上飞，我不袞衣但莱衣。
谁其总戎动百万，我宁不作麒麟楦。
夫人愈老愈优游，发白返黑此之由。
夫人内丹保坚固，齿落更生此之故。
君不见庄椿一岁秋八千，彭祖十分之一焉。
夫人寿骨比彭祖，尚余七百一十有四年。
贺新郎（已未九日同季弟子侄饮仓部弟免庵，艮翁、宫教来会。）
刘克庄（宋代）

忆昔俱年少。向斯晨、登高怀古，赋诗舒啸。追数樽前插花客，人物并皆佳妙。禁几度、西风残照。元子寄奴曾富贵，到而今、一一消磨了。君不乐，后人笑。

山南山北添华表。叹归来、谢池草合，黄台瓜少。老去爱持齐物论，谁管彭殇寿夭。待细说、教天知道。不羡两苏并二宋，愿弟兄、岁岁同吹帽。杯到手，莫辞釂。
哀台湾 其二
张秉铨（清代）

记曾巨舰赤嵌开，早识东彝伏祸胎。海外情天难补恨，人间劫火忽成灰。

险随虎踞龙蟠失，忧逐山穷水尽来。枉说请缨旧儒将，沐猴终竟是庸才。
送朱校理知潍州
司马光（宋代）

东国连年水伤稼，使君到部即行春。
茫茫四野潢污竭，郁郁万行桑柘新。
俗不好奢田器贵，狱无留击吏家贫。
齐人勿怨归朝速，自是承明侍从臣。
十忆 忆饮
李元膺（宋代）

绿蚁频催未厌多，帕罗香软衬金荷。从教弄酒春衫涴，别有风流上眼波。
七夕见与诸孙题乞巧文
权德舆（唐代）

外孙争乞巧，内子共题文。隐映花奁对，参差绮席分。

鹊桥临片月，河鼓掩轻云。羡此婴儿辈，吹呼彻曙闻。
横吹曲辞·关山月
卢照邻（唐代）

塞垣通碣石，虏障抵祁连。
相思在万里，明月正孤悬。
影移金岫北，光断玉门前。
寄言闺中妇，时看鸿雁天。
治平篇
洪亮吉（清代）

人未有不乐为治平之民者也，人未有不乐为治平既久之民者也。治平至百余年，可谓久矣。然言其户口，则视三十年以前增五倍焉，视六十年以前增十倍焉，视百年、百数十年以前不啻增二十倍焉。

试以一家计之：高、曾之时，有屋十间，有田一顷，身一人，娶妇后不过二人。以二人居屋十间，食田一顷，宽然有余矣。以一人生三计之，至子之世而父子四人，各娶妇即有八人，八人即不能无拥作之助，是不下十人矣。以十人而居屋十间，食田一顷，吾知其居仅仅足，食亦仅仅足也。子又生孙，孙又娶妇，其间衰老者或有代谢，然已不下二十余人。以二十余人而居屋十间，食田一顷，即量腹而食，度足而居，吾以知其必不敷矣。又自此而曾焉，自此而玄焉，视高、曾时口已不下五六十倍，是高、曾时为一户者，至曾、元时不分至十户不止。其间有户口消落之家，即有丁男繁衍之族，势亦足以相敌。或者曰：“高、曾之时，隙地未尽辟，闲廛未尽居也。”然亦不过增一倍而止矣，或增三倍五倍而止矣，而户口则增至十倍二十倍，是田与屋之数常处其不足，而户与口之数常处其有余也。又况有兼并之家，一人据百人之屋，一户占百户之田，何怪乎遭风雨霜露饥寒颠踣而死者之比比乎？

曰：天地有法乎？曰：水旱疾疫，即天地调剂之法也。然民之遭水旱疾疫而不幸者，不过十之一二矣。曰：君、相有法乎？曰：使野无闲田，民无剩力，疆土之新辟者，移种民以居之，赋税之繁重者，酌今昔而减之，禁其浮靡，抑其兼并，遇有水旱疾疫，则开仓廪，悉府库以赈之，如是而已，是亦君、相调剂之法也。

要之，治平之久，天地不能不生人，而天地之所以养人者，原不过此数也；治平之久，君、相亦不能使人不生，而君、相之所以为民计者，亦不过前此数法也。然一家之中有子弟十人，其不率教者常有一二，又况天下之广，其游惰不事者何能一一遵上之约束乎？一人之居以供十人已不足，何况供百人乎？一人之食以供十人已不足，何况供百人乎？此吾所以为治平之民虑也。
和丁端叔竹梅二诗韵
陈傅良（宋代）

管领春风别有天，不论水际与山巅。
祝融玉立湖湘冻，独付寒梢笑粲然。
早春钱塘湖晚眺
张祜（唐代）

落日下林坂，抚襟睇前踪。轻澌流回浦，残雪明高峰。

仰视天宇旷，俯登云树重。聊当问真界，昨夜西峦钟。
雪后登汝州望嵩楼
张四科（清代）

嵩高山头玉旆出，世界尽被瑶华封。三花二室不到眼，镇日闭华幨车中。

汝濆客舍鸡上距，默念此愿何由从。朅来北楼试纵眺，隐约听得伊阳钟。

回风忽卷云蓬蓬，树梢残照开洪濛。青天栉比卅六峰，一一削玉攒芙蓉。

平田缭白百里近，渗金楼观明深松。正如蓬莱隔清浅，三山缥缈凌虚空。

招招笙鹤惜不下，便欲往问浮丘公。平生壮观推第一，山灵似与精诚通。

坡仙去官诧海市，昌黎南归祷祝融。微生敢望千载上，斯境环异将无同。

少焉岭缺吐圆月，霜采照耀新磨铜。阑干拍遍叫奇绝，酒钱未办殊匆匆。

归来气豪压东野，安用盘涡访石龙。
送许著作分司东都
权德舆（唐代）

月旦继平舆，风流仕石渠。分曹向瀍洛，守职正图书。

棣萼荣相映，琼枝色不如。宾朋争漉酒，徒御侍巾车。

异日始离抱，维思烹鲤鱼。
赠章默，并叙
苏轼（宋代）

章子亲未葬，馀噎抱羸疾。朝吟噎邻里，夜泪腐茵席。

前年黑花噎，今岁白发出。身随日月逝，恨与天地毕。

愿求不毛田，亲筑长夜室。难从王孙裸，未忍夏后堲。

五陵多豪士，百万付一掷。心知义财难，甘就贫友乞。

不辞毛粟施，行自丘山积。此志苟朝遂，夕死真不戚。

誓求无噎理，不践有为迹。弃身尸陀林，乌鸢任狼藉。
赠万经
严维（唐代）

万公长慢世，昨日又隳官。纵酒真彭泽，论诗得建安。

家山伯禹穴，别墅小长干。辄有时人至，窗前白眼看。
冬日游甘露寺
蔡肇（宋代）

漕河胶舟水流咽，水关著键行者歇。
大江伏槎卧长剑，万顷湿银寒不结。
蓬莱诸仙亦避寒，海门冥冥冻欲坼。
朔风吹晚雁叫空，蓬巷松杉崖石裂。
道人丈室最高处，地炉蒲团稳坐热。
我来乘閒不问道，方床相对无言说。
夜观蜀志
黄庭坚（宋代）

盖世英雄不自知，暮年初志各参差。
南阳陇底卧龙日，北固樽前失者时。
霸主三分割天下，宗臣十倍胜曹丕。
寒炉夜发尘书读，似覆输筹一局棋。
谢李侯枉过
牟巘五（宋代）

鸣驺穷巷忽相过，其奈将迎窘步何。
每望故都身不羽，欲赓机关报句砚。
篮舆端复为公出，泥饮叭应说尹多。
却是旁观工指点，若为公锦杂渔蓑。
初至章次白西溪梅竹山庄
吴乙照（清代）

西溪十八里，到处有蒹葭。客有此中住，求之路转赊。

适逢三亩宅，疏竹夹梅花。不向樵夫问，门前绾钓艖。
题东华侄诗文集
成鹫（清代）

生子不愿为腐儒，寻行数墨成蠹鱼。教子莫教治生产，求田问宅徒守株。

君不见渥洼龙种千里足，高视阔步陵天衢。安能俛首随款段，血汗伏枥悲盐车。

忆我伯兄九谷子，先世分室城东居。一朝落地为兄弟，先后雁行如贯珠。

七岁同师授章句，八岁九岁能操觚。十岁为文学声律，弟兄唱和无时无。

大庭广众弄柔翰，满堂宾客争称誉。伯翁我翁莞尔笑，私心相庆阳谦虚。

我年十三举博士，自誇逸足能先驱。须臾阳九天改步，儒冠高挂归田庐。

伯兄十五始入学，一举再举登贤书。兄年十九我十八，从此出处天渊殊。

兄方及弟两出宰，廿年不调思归与。我年四十入山去，终老不材如大樗。

殊涂同辙各有以，盖棺事定当何如。伯兄不死赖有子，快哉一马生三驹。

中间神骏不可测，少不相从东郡趋。有时绕膝闻诗礼，有时出郭随蹇驴。

有时承欢郯子国，有时定省来姑苏。孺子可教更可畏，制义帖括宁区区。

吟诗直欲祖风雅，初盛为主中晚奴。文章寝食饱秦汉，三唐两宋皆皮肤。

而翁所学有真诀，心传口授无精粗。小子狂简志高远，良玉未及分瑕瑜。

秋风飒飒树不静，废书读礼日月徂。太初堂上见手泽，白门城外闻啼乌。

故园归去问封树，总角今来成丈夫。我时卧病一百日，朝来起坐须持扶。

归人解装席未煖，闻我老病深嗟吁。自携诗卷过桥去，行吟直到南山隅。

吟声未歇履声近，病夫下榻开绳枢。入门再拜谁家子，谛视方知封与胡。

去日垂垂髫夹囟，归时鬑鬑微有须。去日斑衣事儿戏，归时博带飘长裾。

人生少壮会如此，使我日暮悲穷涂。问子来意胡为乎，袖中有物能卷舒。

琅玕出手光照席，索我落笔为点污。我身既隐文何有，汝言可采良不诬。

开卷一唱复三叹，掩卷大声还疾呼。九谷子，九谷子，有子如此道不孤，有子如此道不孤。
病起窥园十绝
刘克庄（宋代）

花外小车时出游，有佳风月亦登楼。
水晶宫与人间相，把乞先生未点头。
寄东畎曹侍郎
吴惟信（宋代）

结网求鱼事已迟，却非春草不归诗。斜阳一片山如画，更把心期付与谁。
道上口占
喻良能（宋代）

陇北麦苗初覆块，舍南梅蕊已含须。
小春似有芳菲意，凭仗何人为写图。
菩萨蛮
沈端节（宋代）

楚山千叠伤心碧。伤心只有遥相忆。解佩揖巫云。愁生洛浦春。

香波凝宿雾。梦断消魂处。空听水泠泠。如闻宝瑟声。
夏夜台州城中作
刘基（明代）

江上火云蒸热风，欲雨不雨天梦梦。
良田半作龟兆坼，粳稻日夕成蒿蓬。
去年海贼杀元帅，黎民星散劫火红。
耕牛剥皮作战具，锄犁化尽刀剑锋。
农夫有田不得种，白日惨淡衡茅空。
将军虎毛深玉帐，野哭不入辕门中。
健儿斗死乌自食，何人幕下矜奇功。
今年大军荡淮甸，分命上宰麾元戎。
舞干再见有苗格，山川鬼神当效忠。
胡为旱魃还肆虐，坐令毒沴伤和冲。
传闻逆党尚攻剽，所过丘垅皆成童。
阃司恐畏破和议，斥堠悉罢云边烽。
杀降共说有大禁，无人更敢弯弧弓。
山中悲啼海中笑，蜃气绕日生长虹。
古时东海辟孝妇，草木枯瘁连三冬。
六月降霜良有以，天公未必长瘖聋。
只今幅员广无外，东至日出西太蒙。
一民一物吾肺腑，仁者自是哀鳏恫。
养枭殈凤天所厌，谁能抗疏回宸衷。
夜凉木末挂河汉，海峤月出光玲珑。
仰视皇天转北斗，呜呼愁叹何时终。
映水曲
沈满愿（南北朝）

轻鬓学浮云，双蛾拟初月。水澄正落钗，萍开理垂发。
谢吴子与惠诗
艾性夫（元代）

解后西风野菊黄，别来冉冉历三霜。
未偿诗债如山重，曾结交三引梦长。
老病终年亲药裹，清谈何日倒书囊。
闻君读罢多娱乐，萱草春深棣萼芳。
禅人并化主写真求赞
释正觉（宋代）

眉垂而杨，只默而方。
了见源底，净极发光。
月魂排夜色，斗气濯秋霜。
谁嫌眼上瞋生角，我道机前影不章。
蒋司成挽词 其二
沈与求（宋代）

召节西来属老成，乞身终欲返岩扃。新书未奏三千牍，旧说曾翻十二经。

汉室首推施氏易，卫人端识孔悝铭。儒宗学府今谁辈，空使诸生记典刑。
中庭对月有感
郑允端（元代）

中庭夜气凉于水，坐看青天转玉盘。万里清光明海宇，十年杀气暗长安。

闺人只忆丹心苦，战鬼偏怜白骨寒。我欲排云叫阊阖，璚楼玉宇路漫漫。
受恩深（大石调）
柳永（宋代）

雅致装庭宇。黄花开淡泞。细香明艳尽天与。助秀色堪餐，向晓自有真珠露。刚被金钱妒。拟买断秋天，容易独步。

粉蝶无情蜂已去。要上金尊，惟有诗人曾许。待宴赏重阳，恁时尽把芳心吐。陶令轻回顾。免憔悴东篱，冷烟寒雨。
比幸玉津园纵观春事适霁色可喜待制洪迈有诗
宋孝宗（宋代）

春郊柔绿遍桑麻，小驻芳园览物华。
应信吾心非暇逸，顿回晴意绝咨嗟。
每思富庶将同乐，敢务游畋漫自夸。
不似华清当日事，五家车骑烂如花。
挽李宣慰
陆文圭（元代）

公骑箕尾上秋旻，忍见龟趺对石麟。盛德固应祠百世，阴功何止活千人。

壮图落落心空在，华发萧萧事转新。耆老凋零关世运，可能知己独沾巾。
出城写望
宋祁（宋代）

驱车南陌道，物色喜春还。
水暖初成浦，云晴不抱山。
原姿平澶漫，禽哢巧间关。
此适非谋野，祠官只在闲。
元老寄惠香山
邹浩（宋代）

毗耶居士有神功，断取香山置掌中。五分普令薰法界，一时俱送与仙翁。

岩头云澹晖晖日，洞口烟横细细风。可但吾心今莫逆，香岩于此获圆通。
王驹父袖诗见过次韵赠之
程洵（宋代）

平生志业在经纶，老去未充观国宾。□道心□□地镜，固应文□挂夫绅。

大儿从昔轻馀子，丞相何时荐此君。莫为穷通移晚节，岁寒方始见天真。
临江仙·枕帐依依残梦
陈克（宋代）

枕帐依依残梦，斋房忽忽馀酲。薄衣团扇绕阶行。曲阑幽树，看得绿成阴。檐雨为谁凝咽，林花似我飘零。微吟休作断肠声。流莺百啭，解道此时情。
闰三月十二日示坐客
郑孝胥（清代）

馀年兄弟未全衰，祇似机云入洛时。一代名流多见许，千秋佳洛定能奇。

信天岂易閒方信，知命非难老自知。不解尼山孜孜者，假年学《易》欲何为？
朝中措
侯置（宋代）

依微春绿遍江干。烟水小屏寒。惆怅雁行南北，新词不忍拈看。

从今寄取，临风把酒，役梦忘飧。飞絮落花时候，扁舟也到孤山。
游上天竺寺分韵得壑字
邓林（宋代）

胜日拉良朋，肩舆出西郭。盘盘松绕径，■㶁水赴壑。

行到水穷处，好山违佛国。岳莲倚天开，小朵青欲落。

下竺与中竺，咫尺相联络。上竺犹在望，白云飞漠漠。

更前二三里，五峰起参错。绀宇敞其中，紫翠映丹雘。

礼佛诚方露，探奇兴随作。跻扳至半山，有亭颇幽豁。

小憩未移时，暮烟起丛薄。或言林有虎，闻者尽惊愕。

踉跄遽回步，雅怀转萧索。老僧城中回，延登最高阁。

言言相慰藉，情况殊不恶。开炉煨大瓶，自取佳茗瀹。

清供出斋厨，亦稍行杯酌。谈论过夜分，斜月射帘箔。

栖禅七尺床，雅称伸闲脚。身安梦亦便，逍遥偏寥廓。

似见白衣人，晨钟忽惊觉。自笑利名缰，羁人甚于缚。

起来万虑生，衣裳颠倒着。留诗谢老僧，更订重来约。
赋四相诗 其三 礼部尚书门下侍郎平章事李岘
皇甫澈（唐代）

时来遇明圣，道济宁邦国。猗欤瑚琏器，竭我股肱力。

进贤黜不肖，错枉举诸直。宦官既却坐，权奸亦移职。

载践每若惊，三已无愠色。昭昭垂宪章，来世实作则。
酬李推官淮上见寄
郭祥正（宋代）

霜寒水落平沙露，短艇悠悠寻泊处。惊弦旅雁失群飞，贪饵修泊随网去。

世情翻覆可沾巾，三千食客背田文。不须更待年华老，便向东山卧白云。
奉和白舍人游镜湖夜归
周元范（唐代）

风前酒醒看山笑，湖上诗成共客吟。画烛满堤烧月色，澄江绕树浸城阴。
西瓜吟
文天祥（宋代）

拔出金佩刀，斫破苍玉瓶。
千点红樱桃，一团黄水晶。
下咽顿除烟火气，入齿便作冰雪声。
长安清富说邵平，争如汉朝作公卿。
读庄子三首 其二
刘敞（宋代）

汉阴灌园叟，抱瓮力难任。规为一何拙，机事自伤心。

赐也不受命，愧之汗沾襟。至言与世邈，幽操非俗寻。

以此高宇宙，岂知倦山林。彼哉夸夺子，佩服烂朱金。
赠杨公杜之舅
贯休（唐代）

分尽君忧一不遗，凤书征入万民悲。风云终日如相逐，

雨露前程即可知。画舸还盛江革石，秋山又看谢安棋。

谈谐尽是经邦术，头角由来出世姿。天地事须归橐籥，

文章谁得到罘罳.扣舷傍岛清吟健，问俗看渔晚泊迟。

霞影满江摇枕簟，鸟行和月下涟漪。周秦汉魏书书在，

麟凤龟龙步步随。金殿恩波将浩浩，圭峰意绪谩孜孜。

郡中条令春常在，境外歌谣美更奇。道者药垆留要妙，

林僧禅偈寄相思。王杨卢骆真何者，房杜萧张更是谁。

应念衢民千万户，家家皆置一生祠。
赠何著作
王洋（宋代）

净名梵行宰官身，迹似空花意自真。
岂为世间吴伎俩，正缘物外长精神。
窗横午榻籧篨静，日上朝盘苜蓿新。
谁与尘寰说消息，不争好恶莫疑人。
食蛤蜊呈子骏明叔
孔武仲（宋代）

两君霜夜两相过，有酒无希争奈何。
蛤蜊买得虽不多，百枚包以一枯荷。
呼奴再濯清泠波，玉石磊落声相磨。
乾薪烈焰稍骈罗，暴殄天物真烦苛。
闭关拒敌难挥戈，划然双辟如嘘呵。
天然甘露贮玉窠，不须易牙为调和。
争先贾勇手自拿，莫笑擎盘无翠娥。
釪明肉净绝泥沙，弃掷顽壳如投梭。
宫醅滟滟鹦鹉螺，满饮不惜朱颜酡。
念初搜索从海涯，千斤秖载双骆驼。
都城观阙云峨峨，时新首到王公家。
吾侪得啖已蹉跎，势力不敌怨则那。
往岁端居临漕河，此物堆积如山坡。
蛏蝛淡菜暨车蛾，其实气味俱同科。
但嫌咀嚼费齿牙，何尝珍惜如京华。
物虽难得味乃佳，一壶千金古所嗟，
三嗅而兴君为歌。
荆州新秋病起杂题一十五首。病起见秋月
齐己（唐代）

病起见秋月，正当三五时。清光应鉴我，幽思更同谁。

惜坐身犹倦，牵吟气尚羸。明年七十六，约此健相期。
浪淘沙
史承谦（清代）

明月画楼前。早是凉天。年年明月向人圆。只觉去年凉夜好，不月今年。

败砌暗虫喧。消受无眠。旧欢如梦两茫然。惹起人问愁万斛，懊恼婵娟。
新凉夜坐有作
陆游（宋代）

老夫任运本腾腾，一念轩裳实未曾。
闲似苔矶垂钓叟，淡如村未罢参僧。
砚屏突兀蓬婆雪，书几青荧莲勺灯。
稚子可怜贪夜课，语渠循旧未须增。
感春四首·其一
陈宝琛（清代）

一春谁道是芳时？未及飞红已暗悲。
雨甚犹思吹笛艳，风来始悔树幡迟。
蜂衙撩乱声无准，鸟使逡巡事可知。
输却玉尘三万斛，天公不语对枯棋。
次韵寄王帅属
陈造（宋代）

才华奔逸可能追，我识王郎自壮时。
酒处每看鲸吸海，书成还想墨为池。
穷交徒自怜东野，孰看于今敬道儿。
莫斩诗筒数还往，人生何处不儿嬉。
冬至咏雪
黎贞（明代）

朔风吹雪如云堆，飘飘飞绕从天来。妆成世界似银海，举目万天无纤埃。

我家在南粤，穷冬不见雪。离明淑气地所钟，万类欣欣总和悦。

去年辞家来帝京，扁舟暂泊浔阳城。匡庐插天几千仞，琼楼玉宇浑蓬瀛。

万树梅花同一色，但闻清香不复识。蹇驴细步上云屏，照眼寒光灿岩隙。

五老峰头望故乡，南云漠漠江天长。悲歌慷慨下山去，雪风凛凛吹征裳。

今年东征赴辽海，驿路奔驰将半载。漫天复见雪花飞，人事亦随天意改。

严威砭骨寒入神，车摧牛死何纷纷。朔方幽都成肃杀，争似南国长如春。

呜呼南国亲舍天万天，早晚乘风赋归去。不用雪霜寒逼人，四时长在春风天。
庆元三年奉上孝宗徽号三首 其二 册宝升殿用《显安》。
郊庙朝会歌辞（宋代）

文金晶荧，册玉辉润。统绍乎尧，德全于舜。勤崇推高，子孝孙顺。

冠德百王，万年垂训。
宁宗朝享三十五首 捧俎用《丰安》。
郊庙朝会歌辞（宋代）

簋豆荐牲，铏笾实馈。其俎孔庶，吉蠲为饎。惟德达馨，以忱以贵。

神既佑享，祉贶来暨。
元日即事次上官三立大廷尉韵
丁炜（清代）

鹓鹭班归彻火城，阳回初啭上林莺。嘶风宝骑联镳出，映日宫貂簇锦行。

柏叶共分春昼酌，梅花独结岁寒盟。喜瞻云物新开霁，应念调和属老成。
冬宵各为四韵
李世民（唐代）

雕宫静龙漏，绮阁宴公侯。珠帘烛焰动，绣柱月光浮。

云起将歌发，风停与管遒。琐除任多士，端扆竟何忧。
倦寻芳 周暖姝夫人招吴蘋香暨余集大涤山房，登致爽台，眺望湖上诸山，即席赋谢。
陆茜（清代）

画堂开处，杯泛红霞，却好晴昼。握手论心，座上春风亲授。

更闲行，抄幽径，绿阴如水凉衣袖。太匆匆，叹十年尘梦，青山依旧。

忽地觉、烦襟洗尽，诗思添浓，人意销逗。只怪斜阳，红上眉棱催走。

重把西溪期后约，瓜皮艇子招渔妇。问人生，这清狂，几番消受。
归自都城
苏泂（宋代）

竹树齐平绿似城，朱樱初熟粲繁星。
今年趁得春归伴，买饭萧然旧驿亭。
奉和袭美吴中言怀寄南海二同年
陆龟蒙（唐代）

曾见凌风上赤霄，尽将华藻赴嘉招。城连虎踞山图丽，

路入龙编海舶遥。江客渔歌冲白荇，野禽人语映红蕉。

庭中必有君迁树，莫向空台望汉朝。
春晚游鹤林寺寄使府诸公
李涉（唐代）

野寺寻花春已迟，背岩唯有两三枝。

明朝携酒犹堪赏，为报春风且莫吹。
山中即事
张纲（宋代）

地僻官仍冷，心闲日自长。松篁供远吹，芝朮度幽香。

直木应先伐，惊禽忍再伤。家山吾所爱，投老慰相望。
寄题凤翔长孙家集芳亭
周行己（宋代）

种木须种松，松有四时芳。种草须种兰，兰有千里香。

众木岂不大，秋至即凋伤。百草岂不好，露下纷萎黄。

人生事园圃，用意各有方。不贵草木多，只贵草木良。

但种松与兰，主人家道昌。
鹧鸪天
陈洵（清代）

昨夜东风到谢桥。梦醒愁在与谁消。惊涛尺鲤书休托，文锦双谁意自饶。

山隐隐，水迢迢。所思人比水山遥。极知云雨无凭准，欲向高唐问暮朝。
张王臣自湖南官满趋朝舟过白沙和惠资福二诗末章见及次韵 其一
章甫（宋代）

别来身世转乖违，老病交攻若有期。目力半昏难结字，心情全懒罢吟诗。

鱼沉湖海无书日，犬吠柴荆有客时。三径莫嫌犹寂寞，地偏花木得春迟。
病中作
杨时（宋代）

通衢隔辙断经过，门巷空无雀可罗。
驱去儿童卧虚室，萧然惟一病维摩。
登高
赵湘（宋代）

天晴九月九，秋思搅腾腾。
大醉无人会，高山独自登。
看鸿时背水，采菊阻寻僧。
往事还堪忆，狂吟罢未能。
句
叶仪凤（宋代）

天钟秀气魁文陛，地涌仙源接武夷。
丙申元日五绝
方回（元代）

送寒迎暖柳梢知，风自东来着意吹。
百万人家贺新岁，几家荼垒有新诗。
二月八日北城闲步
曾巩（宋代）

土膏初动麦苗青，饱食城头信意行。便起高亭临北渚，欲乘长日劝春耕。
正月三日甲子题
陈杰（宋代）

柳边梅外试阴晴，清晓谁来鹊满庭。
春似久痿才得沾，天如熟醉骤难醒。
窗含西岭千秋白，笔转东皇万古青。
又与新年书甲子，阶前尧历第三蓂。
奉陪双江先生访旧石屋
罗洪先（明代）

僻居春日苦离忧，获奉巾车访昔游。共出羊肠穷远道，几看鱼泳坐临流。

孤云无系身常健，一剑相携志已酬。不遇辞荣甘混迹，岂应清论在林丘。
四宾主·主中主
释正觉（宋代）

不动金轮万德全，宸苔含月未排班。
当头讳字寰中禁，谁敢依稀犯圣颜。
汉上偶题
李涉（唐代）

谪仙唐世游兹郡，花下听歌醉眼迷。

今日汉江烟树尽，更无人唱白铜鞮.
夜宿青阳旅舍起观林端积雪半消疑山礬盛开
韩元吉（宋代）

风卷千林夜雪晴，九华山下月微明。
不须更觅唐昌蕊，树树珑璁玉刻成。
岁暮
韩维（宋代）

高风动河汉，肃肃下阴霜。
起视夜向艾，华星粲相望。
犬吠闾巷静，哀鸿正南翔。
岁暮已多感，及兹重成伤。
送程给事知越州二首 其一
王伯虎（宋代）

会稽归去两朱轮，青琐恩辉笑买臣。箫鼓放船才汴岸，壶浆迎马即乡民。

夜撩诗胆邪溪月，昼拨茶浮禹井春。器业伫闻裴自荐，莫将清兴为吴莼。
怀三封墅
宋祁（宋代）

寡求愿易足，久计还中林。
君恩容有报，宿留未抽簪。
浅谋乏经济，流景倏颓侵。
企翰羡鸿翥，俯泳愧鱼沈。
荣名非不勉，高坻良可歆。
奈何贾生恸，又将庄舄吟。
投沙乃闻古，怀春方在今。
三封何所怀，怀我东南畝。
方春原田秀，是时簦笠聚。
杏花灿晴落，菖叶甲阴浦。
泱泱云抱岑，眇眇林鸣扈。
野老携晨饁，薄醪间炊黍。
安知五熟滋，但慰四友苦。
日作夕还家，烟火青林下，
嗟我仕易稼，穷年宦三辅。
誓毕尚生累，将从平子赋。
自省非大人，请事学农圃。
登楼晚眺次韵 其一
史谨（明代）

并马登临望九畿，层楼高处与天齐。六朝胜槩遗江左，三峡云山接瀼西。

纵饮绿醅寒力劲，醉歌金缕夕阳低。明朝何处重携手，黄四娘家花满蹊。
和刘道原寄张师民
苏轼（宋代）

仁义大捷径，诗书一旅亭。
相夸绶若若，犹诵麦青青。
腐鼠何劳吓，高鸿本自冥。
颠狂不用唤，酒尽渐须醒。
八月十四日携家泛月次韵
楼钥（宋代）

九秋风月正分平，盛满金晶分外明。
老子此行端不恶，夜夜几得圣之清。
赠清义律师
释智圆（宋代）

律藏精持世所稀，淡然高趣自忘机。
禅开静室苍苔遍，饭起闲窗独鸟归。
雪岳夜钟清度枕，水轩秋月冷侵衣。
吟馀讲罢无他事，人外时容扣竹扉。
感怀 其二
汪瑔（清代）

振策鸡栖倦，谈经马厩开。不知何事乐，偏向此中来。

枚子飞书笔，宾王作奏才。古今远相望，风雨满蒿莱。
烛影摇红 寿郑梅庵 强村丛书用吴匏庵钞贞一
朱思本（元代）

春到梅边，瑞光浮动香山里。云端微见老人屋，嘹亮欢声起。滟滟尊浮绿蚁。对红妆、高歌尽醉。彩衣错落，玉树珑＊，人生难比。谷口家声，户庭蔼蔼传诗礼。天教余庆属伊人，争看南山梓。那羡东风桃李。向蟾宫、早攀仙桂。恁时须记，老子婆娑，一杯千岁。
次陈命美笏斋八景 其六 岸度钟声
李之世（明代）

半曳微飔半著捎，飘来清响度林坳。夜长过雨凉无寐，一百八声云外敲。
及第后夜访月仙子
施肩吾（唐代）

自喜寻幽夜，新当及第年。还将天上桂，来访月中仙。
中秋月
朱淑真（宋代）

杳杳长空敛雾烟，冰输都胜别时圆。风传漏报天将晓，惆怅婵娟又隔年。
送顾华玉席上分体得三五七言
边贡（明代）

送归客，送归客，东城复西苑。碧草萋萋别路长，苍山历历愁心远。

愁心远征，驾不可留。去年送归陌上雪，今年送归江上秋。

江上秋江雨霁，返照入林光翳翳。家在齐川未得归，年年送客来沙际。

送归客，请客听我歌。我如水中凫，君如江上波。波流去不息，凫飞无远翼。

回桥转岸君已遥，薄暮徘回此何极。
重阅王卫辉诗有感 其一
陆继辂（清代）

漫说书生文福齐，岂知仍是忆云泥。欢筵泪洒弹筝后，病榻心飞落日西。

楚帐何人当侧盾，吴江快意试然犀。由来枕上游仙近，悔共刘郎听晓鸡。
山中贻同志
杜荀鹤（唐代）

君贫我亦贫，为善喜为邻。到老如今日，无心愧古人。

闭门非傲世，守道是谋身。别有同山者，其如未可亲。
句
吴沆（宋代）

起於怀素节，嘉乃伴虚心。
省夜
张祥鸢（明代）

袅袅明河带苑墙，萧萧乱叶下微霜。
风回寒柝沉遥堞，天近疏钟出未央。
共过汉庭方贵少，可知颜驷尚为郎。
一官无补思田里，岁晏南中橘柚黄。
采桑子
沈端节（宋代）

昔年曾记寻芳处，短帽冲寒。竹处江干。玉面皮儿月下观。

而今老大风流减，百事心阑。谷底林间。坐对横枝只鼻酸。
和武相早朝中书候传点书怀奉呈
羊士谔（唐代）

殿省秘清晓，夔龙升紫微。星辰拱帝座，剑履翊天机。

耿耿金波拱，沉沉玉漏稀。彩笺蹲鸷兽，画扇列名翚。

志业丹青重，恩华雨露霏。三台昭建极，一德庆垂衣。

昌运瞻文教，雄图本武威。殊勋如带远，佳气似烟非。

抗节衷无隐，同心尚弼违。良哉致君日，维岳有光辉。
晓霁再用前韵二首
韩元吉（宋代）

新笋成行嫩菊生，故人为作小轩名。
十年敢有旌麾意，两部空遗鼓吹声。
世事如尘纷过眼，风光和酒最关情。
曲肱不作南柯梦，槐影阴阴枕簟清。
玉楼春
晏几道（宋代）

芳年正是香英嫩。天与娇波长入鬓。蕊珠宫里旧承恩，夜拂银屏朝把镜。

云情去住终难信。花意有无休更问。醉中同尽一杯欢，归后各成孤枕恨。
崇因老禅诠公携诗见访
郭祥正（宋代）

禅定安详元契佛，年华八十尚能诗。何人断臂来求法，庭柏萧萧度岁时。
上朝天坡
程公许（宋代）

旧游幕府无余俸，载得云根几片归。
爱此嵌崎苍玉质，剩判莎屩滑烟飞。
杂题二首
孔武仲（宋代）

曲涧低泉左右鸣，步虚宫殿音琚珩。
清风杳不知来处，散人松间作凤笙。
赋梅堂闲吟
陈宓（宋代）

老觉无情恋物华，玉尘那复惜飞花。
春风只在襟怀里，试问蓝溪吏隐家。
送葛谦问
蔡戡（宋代）

从来钟鼎不关心，此去溪山更可人。
傥有新诗摹胜槩，好凭尺素寄双鳞。
寄题广信军四望亭
韩琦（宋代）

西北云高拂女墙，危亭虚豁望中长。田间堤陌成新险，天外江山是旧疆。

古道入秋漫黍稷，远坡乘晚下牛羊。凭栏多少无言恨，不在归鸿送夕阳。
暮春吟
邵雍（宋代）

多情潘佑羡杨花，出入千家复万家。
少日壮心都失去，老年新事不知佗。
诗中罪过人多恕，酒里功劳我自夸。
犹有一般牢落处，交亲太半在天涯。
宫词 其五十六
赵佶（宋代）

嫔娥闲较选仙图，争到天宫意自娱。堂印碧油常占得，更无忧恐入酆都。